Komisijos reglamentas (EB) Nr. 1972/1999
1999 m. rugsėjo 15 d.
iš dalies keičiantis Reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 1999/1/EB [2], ypač į jos 8 straipsnio 2 dalį,
(1) Kadangi praėjus dvejiems metams nuo Direktyvos 91/414/EEB paskelbimo, Komisija parengė pakartotinį pateiktų į rinką veikliųjų medžiagų įvertinimą pagal tos direktyvos 8 straipsnio 2 dalį, priimdama koordinuoto bendradarbiavimo programą, sukurtą Komisijos reglamente (EEB) Nr. 3600/92 [3] su paskutiniais pakeitimais, padarytais Reglamentu (EB) Nr. 1199/97 [4], kurią vykdydamos valstybės narės sprendžia konkrečius uždavinius, palengvinančius mokslinį ir techninį įvertinimą, naudojamą Bendrijos lygiu priimamiems reglamentuojantiems sprendimams pagrįsti;
(2) Kadangi yra būtina, kad visos suinteresuotos šalys kiek įmanoma anksčiau galėtų gauti atnaujintą informaciją apie bandymus bei tyrimus, dėl kurių pateikti duomenų apsaugos reikalavimai, be to, apie bandymus bei tyrimus, kurie gali būti reikalingi vėlesniame etape, norint baigti atitinkamos veikliosios medžiagos įvertinimą ir priimti sprendimą; kadangi šią informaciją turėtų pateikti valstybė narė ataskaitos rengėja;
(3) Kadangi siekiant užtikrinti, kad tokią informacija galėtų gauti visos suinteresuotos šalys, Komisijos reglamentas (EEB) Nr. 3600/92 turėtų būti iš dalies keičiamas;
(4) Kadangi šiame reglamente numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3600/92 7 straipsnio 3 dalies antrosios pastraipos antrasis sakinys iš dalies keičiamas taip:
"Konsultuotis norinčioms suinteresuotoms šalims valstybė narė ataskaitos rengėja pagal atskirą prašymą pateikia arba gali pateikti:
- informaciją, nurodytą straipsnio 1 dalies d punkte, išskyrus tas jos dalis, kurios buvo priimtos kaip konfidenciali informacija pagal direktyvos 14 straipsnį,
- veikliosios medžiagos pavadinimą,
- grynosios veikliosios medžiagos kiekį pagamintame produkte,
- sąrašą visų duomenų, kuriuos reikia turėti nagrinėjant klausimą dėl galimo veikliosios medžiagos įtraukimo į direktyvos I priedą, pirma, esančių ataskaitos rengėjos ataskaitoje, antra, esančių galutinėje ataskaitoje po to, kai Komisija surengia kitoje pastraipoje minimą konsultaciją su ekspertais."
2 straipsnis
Šis reglamentas įsigalioja 1999 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. rugsėjo 15 d.